SC เตรียมขายหุ้นกู้ 2 ชุด วงเงิน 3 พันลบ. ชูดบ. 4-4.2% เปิดจองปลายมิ.ย.
 SC จะออกและเสนอขายหุ้นกู้ไม่ด้อยสิทธิ ไม่มีประกัน และไม่มีผู้แทนผู้ถือหุ้นกู้ อายุ 3 ปี และ 3 ปี 7 เดือน วงเงินรวม 3,000 ล้านบาท ให้กับผู้ลงทุนสถาบัน และ/หรือ ผู้ลงทุนรายใหญ่ ดอกเบี้ย 4.00% ต่อปี และ 4.20% ต่อปีตามลำดับ คาดเปิดจองซื้อได้ปลายเดือนมิ.ย.
8 มิ.ย. 2558

นายอรรถพล สฤษฎิพันธาวาทย์  ประธานเจ้าที่ด้านการเงิน บริษัท เอสซี แอสเสท คอร์ปอเรชั่น จำกัด (มหาชน) หรือ SC เปิดเผยว่า  บริษัทอยู่ระหว่างยื่นแบบแสดงรายการข้อมูลและร่างหนังสือชี้ชวนกับสำนักงานคณะกรรมการกำกับหลักทรัพย์และตลาดหลักทรัพย์(ก.ล.ต.) เพื่อเสนอขายหุ้นกู้ชนิดระบุชื่อผู้ถือ ประเภทไม่ด้อยสิทธิ ไม่มีประกัน และไม่มีผู้แทนผู้ถือหุ้นกู้ จำนวน 2 ชุดในวงเงินรวม 3,000 ล้านบาท โดยหุ้นกู้ชุดที่ 1 มีอายุ 3 ปี อัตราดอกเบี้ย 4.00% ต่อปี และหุ้นกู้ชุดที่ 2 มีอายุ 3 ปี 7 เดือน อัตราดอกเบี้ย 4.20% ต่อปี
ทั้งนี้ หุ้นกู้ทั้ง 2 ชุดจ่ายดอกเบี้ยทุก 3 เดือน จำนวนจองซื้อขั้นต่ำ 1 แสนบาท และคาดว่าจะสามารถเปิดจองซื้อได้ในช่วงปลายเดือนมิ.ย.นี้ ที่ธนาคารกสิกรไทย จำกัด (มหาชน) และ ธนาคารซีไอเอ็มบี ไทย จำกัด (มหาชน) โดยการเสนอขายหุ้นกู้ในครั้งนี้เป็นการเสนอขายให้กับผู้ลงทุนสถาบัน และ/หรือ ผู้ลงทุนรายใหญ่เท่านั้น
สำหรับมีวัตถุประสงค์ที่จะนำเงินที่ได้จากการเสนอขายหุ้นกู้เพื่อใช้ในการประกอบธุรกิจหลักของบริษัท ตลอดจนถึงการใช้เป็นเงินทุนในการดำเนินกิจการ โดยทั้งบริษัทและหุ้นกู้ของบริษัทได้รับอันดับความน่าเชื่อถือ ระดับ BBB+ จากบริษัท ทริสเรทติ้ง จำกัด
 